সোনচিড়িয়া
সোনচিড়িয়া (হিন্দি: सोनचिड़िया, অনুবাদ 'সোনার পাখি') অভিষেক চৌবে পরিচালিত ২০১৯ সালে মুক্তিপ্রাপ্ত ভারতীয় হিন্দি ভাষার পশ্চিমা ঘরানার মারপিটধর্মী চলচ্চিত্র। সুদীপ শর্মার সাথে যৌথভাবে এর কাহিনি লিখেন চৌবে। এতে শ্রেষ্ঠাংশে অভিনয় করেন সুশান্ত সিং রাজপুত, ভূমি পেডনেকর, মনোজ বাজপেয়ী, রণবীর শোরি ও আশুতোষ রানা। চলচ্চিত্রটিতে চম্বলের কাহিনি চিত্রিত হয়েছে, এবং পুরো চলচ্চিত্রে বুন্দেলি উপভাষার সংলাপ ব্যবহার করা হয়েছে। চলচ্চিত্রটি ২০১৯ সালের ১লা মার্চ ভারতে ৭২০টি ও দেশের বাইরে ২২০টি প্রেক্ষাগৃহ-সহ বিশ্বব্যাপী মোট ৯৪০টি প্রেক্ষাগৃহে মুক্তি পায়। সমালোচকেরা চলচ্চিত্রটির ইতিবাচক পর্যালোচনা প্রদান করে। চলচ্চিত্রটি ৬৫তম ফিল্মফেয়ার পুরস্কারে ১১টি বিভাগে মনোনয়ন লাভ করে এবং শ্রেষ্ঠ চলচ্চিত্র সমালোচক ও শ্রেষ্ঠ পোশাক পরিকল্পনা বিভাগে দুটি পুরস্কার অর্জন করে।